Der bliver lagt mere vægt på religion end tidligere hos danske muslimer, viser meningsmåling. Udviklingen er overraskende, lyder det fra religionssociolog.

Muslimer i Danmark lægger i stigende grad vægt på deres religion og religiøse praksis, skriver Jyllands-Posten.

En meningsmåling som Wilke har foretaget blandt danske muslimer for avisen viser, at 50 procent beder mere end fem gange dagligt.

Ved en tilsvarende måling i 2006 var det tal blot 37 procent.

Udviklingen i danske muslimers religiøse praksis er overraskende, mener religionssociolog Brian Arly Jacobsen fra Københavns Universitet

»Det ser ud til, at de danske muslimer er blevet mere religiøse på alle dimensioner, både når det handler om tro og praksis. Generelt ville vi forvente, at det modsatte ville ske, og at de med tiden ville komme til at ligne resten af danskerne, der ikke er særligt religiøst aktive,« siger han til Jyllands-Posten.

Også i forhold til i hvor stor udstrækning man bør følge koranen har danske muslimers indstilling ændret sig markant.

I 2006 mente 62 procent, at Koranens anvisninger skal følges fuldt ud. Det tal er vokset til 77 procent i dag.

Endelig er der også flere danske muslimer, der mener, at muslimske piger bør tildække sig med tørklæde fra teenagealderen.